VGI ฐานรายได้มีความมั่นคงมากขึ้นราคาหุ้นน่าสนใจ- มี Downside ต่ำ
บล.เอเซีย พลัส กรุ๊ป โฮลดิ้งส์ ระบุว่า VGI มีฐานรายได้มีความมั่นคงมากขึ้น ราคาหุ้นน่าสนใจ- มี Downside ต่ำ จึงแนะนำ “ซื้อ” ราคาเป้าหมาย 5.90 บาท 
22 ก.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (22 ก.ค.) ว่าคาดกำไรปกติไตรมาส 1/58-59 (ม.ค. – มี.ค.2558) ของบริษัท วี จี ไอ โกลบอล มีเดีย จำกัด (มหาชน) หรือ VGI อยู่ที่ 243 ล้านบาท เพิ่มขึ้น 9% จากไตรมาสก่อน แม้จะเป็นไตรมาสแรก ที่ไม่มีรายได้จากสื่อใน BIGC หลังยกเลิกสัญยญาทั้งหมดตั้งแต่ กลางเม.ย. 2558 เป็นผลให้รายได้หายไปราว 90 ล้านบาทในไตรมาสนี้ (15% ของรายได้) แต่ชดเชยได้บางส่วนจาก สื่อใน BTS และสำนักงาน ที่คาดเพิ่มขึ้น 13% จากไตรมาสก่อนและ 6% จากไตรมาสก่อนตามลำดับทำให้รายได้รวมลดลงราว 11% จากไตรมาสก่อน
อย่างไรก็ตาม สื่อในโมเดิร์น เทรดที่ยกเลิกไปมีกำไรค่อนข้างน้อย ขณะที่กำไรของสื่อใน BTS และสำนักงานคาดจะเพิ่มขึ้นตาม อัตราการลงโฆษณา (Occupancy rate) ที่คาดจะสูงขึ้นเพราะผลปกติงวดไตรมาส 4/57/58 (ม.ค. – มี.ค. 2558) จะเป็นจุดต่ำสุดของปี เพราะเป็นช่วงนอกฤดูกาลของงบโฆษณา กอปรกับได้รับผลกระทบจากเศรษฐกิจชะลอตัว
ทั้งนี้แม้สถานการณ์โดยรวมของอุตสาหกรรมโฆษณายังได้รับผลกระทบจากภาวะเศรษฐกิจ และมีโอกาสที่จะฟื้นตัวกว่าช้ากว่าคาด และกระทบไปตลอดทั้งปี แต่คาดว่ารายได้ของ VGI คาดจะมีความแข็งแกร่งกว่าอุตสาหกรรมโดยรวม และผันผวนน้อยกว่ามาก จากตำแหน่งผู้นำในสื่อโฆษณานอกบ้าน บวกกับ การแข่งขันที่ต่ำกว่าสื่อประเภทอื่นๆในอุตสาหกรรม ทำให้คาดรายได้จากสื่อ BTS และสำนักงาน ยังเห็นการเติบโตที่ดีได้ราว 14% และ 23% จากปีก่อนตามลำดับ
นอกจากนี้ รายได้เสริมจากสื่อประเภทอื่นๆ โดยเฉพาะจอดิจิตัลในทำเลสำคัญ (ตึกเอ็มไพร์, จามจุรีแสควร์ และอนุสาวรีย์ฯ ฯลฯ) ซึ่งแม้จะยังมีรายได้ไม่สูงนัก แต่อยู่ในทำเลที่สำคัญ และมีความโดดเด่น ซึ่งน่าจะเป็นอีกหนึ่งแหล่งรายได้ที่มั่นคง ผันผวนต่ำให้กับบริษัท ทำให้ภาพรวมรายได้ของ VGI จะมั่นคงมากขึ้นต่อจากนี้ หลังการยกเลิกการทำสื่อในโมเดิร์น เทรด
อย่างไรก็ตาม ผลจากรายได้และกำไรจากสื่อโมเดิร์นเทรดที่หายไปคาดกำไรของบริษัทจะกลับมาเติบโตเมื่อเทียบกับช่วงเดียวกันปีก่อนอย่างโดดเด่นอีกครั้ง ต้องรอในงวดไตรมาส 4/58/59 (ม.ค. – มี.ค. 2559) จากฐานกำไรเปรียบเทียบที่ต่ำ
ทั้งนี้ยังชื่นชอบใน Business model ของบริษัทและในระยะยาวยังเห็นการเติบโตได้ต่อเนื่องตามการเปิดให้บริการของรถไฟฟ้าเส้นทางใหม่ จึงแนะนำ “ซื้อ” ราคาเป้าหมาย 5.90 บาท ขณะที่ ราคาหุ้นปัจจุบันเชื่อว่ายังอยู่ในจุดที่น่าสนใจ และมี Downside ต่ำ สะท้อนจากการปิดสมุดทะเบียนผู้ถือหุ้นรอบล่าสุด (15 ก.ค. 2558)พบว่า ช่วง 2 เดือนที่ผานมา BTS ซึ่งเป็นบริษัทแม่ เพิ่มสัดส่วนการถือหุ้นกว่า 3.88% (266 ล้านหุ้น) เป็น 73.8% และในรอบ 5 เดือนเพิ่มขึ้นกว่า 8.3%